# INFORMACIÓ PER A DELEGATS/DES:

1. **DRETS I DEURES ALUMNES**

Tota la informació està recollida a la Llei 12/2009, del 10 de juliol, d’educació.

*Article 20. Carta de compromís educatiu*

1. Els centres, en el marc del que estableix el títol I i d’acord amb llurs projectes educatius, han de formular una carta de compromís educatiu, en la qual han d’expressar els objectius necessaris per a assolir un entorn de convivència i respecte pel desenvolupament de les activitats educatives. En la formulació de la carta participen la comunitat escolar i, particularment, els professionals de l’educació i les famílies.

2. Per mitjà de la carta de compromís educatiu s’ha de potenciar la participació de les famílies en l’educació dels fills. Les famílies s’han d’avenir a compartir els principis que inspiren la carta. El Departament ha d’impulsar les orientacions que determinin els continguts per a l’elaboració de la carta, que han de respectar els drets i les llibertats de les famílies recollits a les lleis.

*Article 21. Drets dels alumnes*

1. Els alumnes, com a protagonistes del procés educatiu, tenen dret a rebre una educació integral i de qualitat.

2. Els alumnes, a més dels drets reconeguts per la Constitució, l’Estatut i la regulació orgànica del dret a l’educació, tenen dret a:

a) Accedir a l’educació en condicions d’equitat i gaudir d’igual-tat d’oportunitats.  
b) Accedir a la formació permanent.

c) Rebre una educació que n’estimuli les capacitats, en tingui en compte el ritme d’aprenentatge i n’incentivi i en valori l’esforç i el rendiment.

d) Rebre una valoració objectiva de llur rendiment escolar i de llur progrés personal.

e) Ésser informats dels criteris i els procediments d’avaluació.

f) Ésser educats en la responsabilitat.

g) Gaudir d’una convivència respectuosa i pacífica, amb l’estímul permanent d’hàbits de diàleg i de cooperació.

h) Ésser educats en el discurs audiovisual.

i) Ésser atesos amb pràctiques educatives inclusives i, si escau, de compensació.

j) Rebre una atenció especial si es troben en una situació de risc que eventualment pugui donar lloc a situacions de desemparament.

k) Participar individualment i col·lectivament en la vida del centre.  
l) Reunir-se i, si escau, associar-se, en el marc de la legislació vigent.  
m) Rebre orientació, particularment en els àmbits educatiu i professional.  
n) Gaudir de condicions saludables i d’accessibilitat en l’àmbit educatiu.  
o) Gaudir de protecció social, en l’àmbit educatiu, en els casos d’infortuni familiar o accident.

*Article 22. Deures dels alumnes*

1. Estudiar per aprendre és el deure principal dels alumnes i comporta els deures següents:

a) Assistir a classe.

b) Participar en les activitats educatives del centre.

c) Esforçar-se en l’aprenentatge i en el desenvolupament de les capacitats personals.  
d) Respectar els altres alumnes i l’autoritat del professorat.

2. Els alumnes, a més dels deures que especifica l’apartat 1, i sens perjudici de les obligacions que els imposa la normativa vigent, tenen els deures següents:

a) Respectar i no discriminar els membres de la comunitat educativa.

b) Complir les normes de convivència del centre.

c) Contribuir al desenvolupament correcte de les activitats del centre.

d) Respectar el projecte educatiu i, si escau, el caràcter propi del centre.

e) Fer un bon ús de les instal·lacions i el material didàctic del centre.

*Article 24. associacions d’alumnes*

1. Els alumnes, des de l’inici de l’etapa d’educació secundària obligatòria, poden constituir associacions, que es regeixen per les lleis reguladores del dret a l’educació, per les normes reguladores del dret d’associació, per les disposicions establertes per aquesta llei i les normes de desplegament i pels estatuts de l’associació.

2. Les associacions d’alumnes tenen per finalitat essencial pro-moure la participació dels alumnes en l’activitat educativa i facilitar-los l’exercici dels drets i el compliment dels deures.

3. Les associacions d’alumnes s’han d’inscriure en el registre corresponent, només als efectes de la publicitat, i han de presentar al centre, per acreditar-se, l’acta de constitució i els estatuts. Les associacions d’alumnes, i les federacions i confederacions en què s’agrupen que tinguin la seu a Catalunya o hi desenvolupin majoritàriament l’activitat, poden ésser declarades d’utilitat pública.

4. El Govern ha d’afavorir la participació de les associacions d’alumnes dels centres educatius públics i dels centres educatius privats sostinguts amb fons públics. En els centres privats no sostinguts amb fons públics, les normes d’organització i funcionament són l’instrument adequat per a canalitzar aquesta participació.

5. Sens perjudici de les associacions d’alumnes a què fa referència l’apartat 1, els alumnes dels centres educatius poden constituir altres agrupacions d’acord amb les normes de desplegament d’aquesta llei i les normes d’organització i funcionament del centre. Entre aquestes agrupacions s’inclouen les associacions esportives escolars, que es constitueixen d’acord amb la normativa corresponent.

6. Les associacions d’alumnes constituïdes als centres d’educació d’adults poden assumir les funcions de participació que estableix l’article 26.

7. El Govern ha de potenciar i facilitar la representació institucional de les associacions d’alumnes i de les federacions i confederacions en què s’agrupen.

1. **CONSELL ESCOLAR**

**Corresponen al consell escolar les funcions següents:**

* Aprovar el projecte educatiu i les modificacions corresponents per una majoria de tres cinquenes parts dels membres.
* Aprovar la programació general anual del centre i avaluar-ne el desenvolupament i els resultats.
* Aprovar les propostes d'acords de corresponsabilitat, convenis i altres acords de col·laboració del centre amb entitats o institucions.
* Aprovar les normes d'organització i funcionament i les modificacions corresponents.
* Aprovar la carta de compromís educatiu.
* Aprovar el pressupost del centre i el rendiment de comptes.
* Intervenir en el procediment d'admissió d'alumnes.
* Participar en el procediment de selecció i en la proposta de cessament del director o directora.
* Intervenir en la resolució dels conflictes i, si escau, revisar les sancions als alumnes.
* Aprovar les directrius per a la programació d'activitats escolars complementàries i d'activitats extraescolars, i avaluar-ne el desenvolupament.
* Participar en les anàlisis i les avaluacions del funcionament general del centre i conèixer l'evolució del rendiment escolar.
* Aprovar els criteris de col·laboració amb altres centres i amb l'entorn.
* Qualsevol altra que li sigui atribuïda per les normes legals o reglamentàries.

**Dates interès:**

Inici del procés: a partir del dia 2 de novembre de 2021.

Constitució de les meses electorals: abans del dia 11 de novembre de 2021.

Votacions: entre els dies 22 i 26 de novembre de 2021, ambdós inclosos.

Constitució del consell escolar i presa de possessió dels seus membres: no més tard del dia 20 de desembre de 2021.

\*La previsió que s'estableix en aquest calendari podrà ser revisat en funció de l'evolució de l'actual situació de pandèmia i d'acord amb les recomanacions del comitè tècnic del PROCICAT.

**Candidatures:**

c) Sector de representants de l'alumnat: tot l'alumnat del centre que figura en el corresponent cens electoral i que no hagi estat objecte de sanció per conducta greument perjudicial per a la convivència del centre durant l'actual curs escolar o l'immediatament anterior. Les candidatures poden presentar-se acompanyades de l'aval d'una associació d'alumnes o d'una relació d'alumnes.

1. **VAGUES CASTELLARNAU**

Seguint les diferents normatives que concreten els drets de reunió i assemblea, llibertat d’expressió i informació i vaga d’estudiants que es concreten en la Llei Orgànica 8/1985, del 3 de Juliol, Reguladora del Dret a l'Educació, el Reial decret 1532/1986, d'11 de Juliol, per la qual es regulen les associacions d'alumnes, el Reial decret 732/1995, del 5 de Maig, pel qual s'estableixen els drets i deures dels alumnes i les normes de convivència als centres, determinem:

**Decisió i comunicació del dret a vaga**

* La decisió de vaga ha de ser col·lectiva, presa en reunió de grup classe i per majoria.
* Un cop el grup hagi pres la decisió s’ha de comunicar en assemblea de delegats
* L’assemblea de delegats determinarà el nombre de grups subscrits a la vaga
* S’omplirà l’acta de l’assemblea de delegats on s’explicitarà:
  + Nº Grups adherits a la convocatòria de vaga
  + % de grups adherits a la convocatòria de vaga
  + Resolució de l’assemblea de delegats
* Aquesta acta s’entregarà a cap d’estudis 24h abans del dia de la convocatòria
* Les faltes d’assistència seran justificades el dia de la vaga sempre que el % de grups adherits a la vaga superi el 50%.

**Dret a vaga**

* L’alumne sempre té dret a fer vaga, però si aquesta no està recolzada per una decisió col·lectiva les faltes d’assistència seran injustificades
* L’alumne té dret a assistir a classe malgrat la vaga sigui recolzada per una decisió col·lectiva i per tant es podrà avançar en temari

**Temari i proves avaluatòries**

* El temari que s’ha de desenvolupar un dia de vaga es donarà per fet malgrat no hi hagi alumnes que hi assisteixin
* No es faran exàmens ni proves avaluatòries un dia que hi hagi convocatòria de vaga, sigui o no recolzada per una decisió col·lectiva

Trobareu els documents d’Acta de l’assemblea de tutors i de grup classe a la web de l’Institut.